
Introducere

 

Comunităţile locale reprezintă colectivităţi umane, delimitate teritorial, care se bucură de autonomie administrativă şi financiară. Autonomia financiară a acestora este absolut necesară, deoarece autonomia administrativă nu ar fi posibilă fără autonomia financiară, care îi asigură suportul material al funcţionării. Există şi un alt argument, acela conform căruia comunităţile locale îşi cunosc posibilităţile proprii privind resursele băneşti de provenienţă publică şi, mai ales, nevoile privind cheltuielile ce trebuie acoperite pentru producerea de servicii publice pe plan local. 

În statele democratice, administraţia locală se bazează pe principiile descentralizării şi autonomiei locale. Aceasta necesită un cadru legislativ şi mecanisme adecvate privind finanţele administraţiilor locale. Prin asemenea reglementări se urmăreşte: delimitarea patrimoniului public aflat în proprietatea primăriilor, de cel aflat în proprietatea statului; crearea instrumentelor administrative necesare autorităţilor locale pentru îndeplinirea atribuţiilor ce le revin; asigurarea condiţiilor pentru asumarea responsabilităţii privind dezvoltarea locală.

Problematica generală a autonomiei locale pentru statele europene face obiectul Cartei Europene a Autonomiei Locale.

Carta obligă semnatarii să aplice regulile de bază ce garantează independenţa politică, administrativă şi financiară a autorităţilor locale. 

În privinţa independenţei financiare, principiile generale enumerate de Carta Europeană a Autonomiei Locale sunt:

1. Colectivităţile locale au dreptul, în cadrul politicii economice naţionale, la resurse proprii adecvate, de care să poată dispune liber, în vederea exercitării atribuţiilor lor.

2. Resursele financiare ale colectivităţilor locale trebuie să fie proporţionale cu responsabilităţile stabilite pentru ele prin Constituţie sau lege.

3. Cel puţin o parte din resursele financiare ale colectivităţilor locale trebuie să provină din impozite şi taxe locale, în proporţiile stabilite la nivelul autorităţilor locale, în limitele legii.

4. Sistemul financiar din care fac parte resursele de care dispun comunităţile locale trebuie să fie de natură suficient de diversificată şi dinamică, încât să le permită să urmărească, pe cât posibil, evoluţia reală a costurilor exercitării competenţelor proprii.

5. Protecţia colectivităţilor locale mai slabe din punct de vedere financiar impune instituirea unor proceduri de ajustare sau a altor măsuri echivalente care să corijeze efectele repartiţiei inegale a potenţialelor surse de finanţare, cât şi sarcina financiară care le revine. 

6. Colectivităţile locale trebuie să fie consultate, într-o manieră adecvată, asupra modalităţilor în care le vor fi alocate resursele redistribuite.

7. Subvenţiile acordate colectivităţilor locale nu trebuie să fie destinate, în măsura în care este posibil, finanţării unor proiecte expres specificate. Acordarea subvenţiilor nu trebuie să aducă atingere libertăţii fundamentale a autorităţilor locale de a-şi stabili politici proprii în domeniul lor de competenţă. 

8. În scopul finanţării propriilor obiective de investiţii, colectivităţile locale trebuie să aibă acces la piaţa naţională de capital. 

Având în vedere particularităţile teritoriale şi demografice ale fiecărei ţări, în prezent se constată o mare diversitate de sisteme de administraţie locală, determinate de mai mulţi factori: statutul colectivităţilor teritoriale, numărul nivelurilor de administraţie publică locală, repartizarea competenţelor, regimul finanţelor locale. 

În Europa există trei modele care au influenţat organizarea administrativă: modelul francez, modelul german şi modelul britanic. 

Modelul francez. Unităţile administrativ-teritoriale sunt: regiunea, departamentul şi comuna. Franţa se compune din 21 de regiuni, fiecare fiind formată din două până la opt departamente, care cuprind mai multe comune.

Intervenţia statului în plan local se realizează prin instituţia prefecturii.

Acest model se regăseşte, cu unele modificări, în state ca Spania, Portugalia, Italia. 

Modelul german. Elementul de bază al vieţii politice şi administrative germane este federalismul. Constituţiile landurilor garantează autonomia colectivităţilor locale, care dispun şi de competenţa legislativă în materie de drept comun.

Principiul subsidiarităţii stă la baza modelului german de administraţie locală, ceea ce permite evitarea unui centralism excesiv la nivelul landurilor, arondismentele şi comunele beneficiind de o reală autonomie de gestiune. Modelul german se regăseşte, cu anumite particularităţi naţionale, în Austria şi Elveţia.

Modelul britanic. Acesta este eterogen. Astfel, sistemul de administraţie locală din Anglia nu se regăseşte în Scoţia, Ţara Galilor sau Irlanda de Nord, care au sisteme specifice de organizare locală. 

Autorităţile locale sunt cele de la nivelul comitatelor şi districtelor, ale căror sarcini sunt: aplicarea politicii guvernamentale pe plan local, exercitarea unor competenţe delegate importante.

Finanţele publice locale îşi au originea în autonomizarea autorităţilor teritoriale în administrarea comunităţilor respective.

Organizarea distinctă a finanţelor locale, pe baza autonomiei financiare a administraţiilor locale, permite degrevarea finanţelor centrale de o seamă de cheltuieli, reducerea numărului şi a amplorii fluxurilor băneşti între cele două niveluri structurale ale finanţelor publice, precum şi o mai clară urmărire a modului cum sunt folosite fondurile constituite. 

În fiecare ţară, raportul dintre finanţele publice centrale şi cele locale este diferit. 

Gradul de centralizare financiară diferă în funcţie de concentrarea administraţiei ţării, de măsura în care organele locale sunt subordonate conducerii centrale.

Descentralizarea financiară începe să funcţioneze dincolo de limita de la care aria utilizării bunurilor şi serviciilor publice de interes naţional începe să se restrângă, iar costul comparativ al luării deciziilor la nivel central devine prea ridicat. Este vorba despre anumite utilităţi, cum ar fi: construirea de drumuri, poliţia, iluminatul public, gospodăria comunală, transporturile locale, şcolile etc.

Indiferent de gradul de autonomie a comunităţilor locale, se consideră că la descentralizarea financiară trebuie avute în vedere anumite principii:

a. principiul diversităţii, explicat pe seama varietăţii de forme şi a măsurii diferite a solicitărilor de bunuri şi servicii publice;

b. principiul echivalenţei în finanţarea serviciilor publice explicat pe seama beneficiilor geografice pe care acestea le aduc cetăţenilor;

c. principiul acceptării costului descentralizării determinat de diferenţele fiscale regionale, care se interferează cu răspândirea în spaţiu a activităţilor economice;

d. principiul redistribuirii şi stabilizării centralizate, impus de realitatea conform căreia comunităţile locale nu dispun de instrumentele macroeconomice necesare pentru înfăptuirea unor obiective de importanţă naţională;

e. principiul compensării fluxurilor financiare dintre colectivităţi, cauzate de transferurile involuntare de venituri, pe seama deosebirilor economice, şi care prejudiciază înfăptuirea programelor de cheltuieli pentru unele din acestea. Prevenirea unor astfel de situaţii implică intervenţia guvernamentală cu măsuri corective;

f. principiul asigurării serviciilor sociale vitale, conform căruia această sarcină cade în sarcina autorităţilor centrale. Guvernul trebuie să ofere un minimum de servicii publice esenţiale tuturor cetăţenilor ţării;

g. principiul accesului echitabil la resursele financiare publice, determinat de situaţia unor colectivităţi locale a căror balanţă dintre nevoi şi capacitatea fiscală este deficitară, necesitând compensarea minusului de resurse prin transferuri guvernamentale, pe seama unei scheme prestabilite;

h. principiul echilibrului financiar, conform căruia repartizarea între nivelurile de autoritate publică ale finanţelor publice trebuie să asigure exercitarea conducerii în limita atribuţiilor şi competenţelor ce revin fiecăreia. Aceasta înseamnă ca resursele financiare publice să fie deopotrivă redistribuite pentru acoperirea cheltuielilor cu funcţionarea sectorului public în administrarea statului şi în aceea a colectivităţii locale. 

Funcţionarea finanţelor locale pe baza descentralizării financiare beneficiază de tehnici comune finanţelor publice.

Efectele obţinute în funcţionarea finanţelor colectivităţilor locale se referă mai întâi la preluarea unor atribuţii ale finanţelor autorităţilor publice centrale, apoi la creşterea necesarului de resurse financiare pentru finanţarea cheltuielilor locale, ceea ce a dus în ultima vreme la obţinerea dreptului de a se împrumuta pe piaţa de capital. De asemenea, finanţele locale au câştigat largi competenţe în materie de control juridic şi bugetar, iar autorităţile locale dispun de un sistem contabil propriu. 

În Europa, sistemele de gestiune a finanţelor publice locale constituie subiecte aflate în centrul dezbaterilor politice actuale, fiind puse în evidenţă următoarele aspecte:

1. dezvoltarea economică actuală impune o supraveghere atentă a gestionării resurselor financiare la toate nivelurile administrative;

2. în mai multe state, presiunea fiscală globală a atins un nivel considerat prea ridicat de către contribuabili;

3. din ce în ce mai mulţi contribuabili doresc să cunoască modul de utilizare a impozitelor şi taxelor pe care le plătesc şi ca transparenţa operaţiunilor financiare să fie garantată, la toate nivelurile administrative;

4. legislaţia din domeniile administraţiei şi finanţelor publice trebuie să permită autorităţilor locale să atragă şi să dezvolte pe teritoriul lor activităţi economice dintre cele mai rentabile;

5. cheltuielile publice de la nivel local vor creşte continuu, dacă cetăţenii nu vor fi mai responsabili şi dacă nu vor participa în mod direct la stabilizarea acestor cheltuieli;

6. unul din principiile de bază ale democraţiei îl reprezintă solidaritatea cu colectivităţile locale care nu dispun de surse suficiente pentru acoperirea lor. 

Înainte de a trece la analizarea sistemelor bugetare locale din unele state membre ale Uniunii Europene, facem câteva precizări privitoare la bugetul local. 

Astfel, prin buget local trebuie să înţelegem documentul în care se înscriu veniturile şi cheltuielile colectivităţilor locale, pe o perioadă de un an. 

Bugetele locale sunt bugetele unităţilor administrativ-teritoriale care au personalitate juridică.

Bugetele locale reprezintă instrumentele de planificare şi de conducere a activităţii financiare a unităţilor administrativ-teritoriale. Structura acestora reflectă gradul de autonomie a administraţiei locale faţă de puterea centrală şi legăturile existente între diferitele administraţii teritoriale. 

De asemenea, bugetele locale reflectă fluxurile formării veniturilor şi efectuării cheltuielilor administraţiilor locale, modalitatea de finanţare a cheltuielilor pe destinaţii şi de acoperire a deficitelor. 

Bugetele locale au o anumită structură în cadrul administraţiilor publice locale, delimitate teritorial. Fiecare dintre acestea este autonom unul faţă de celălalt. 

Pentru finanţarea activităţilor locale sunt folosite, de regulă, următoarele forme:

· transferul provenind de la bugetul central, în sensul că o parte din venitul pe care statul îl colectează prin fiscalitate este distribuit între colectivităţile locale, distingându-se două metode: transferuri condiţionate, acordate în funcţie de realizarea de către colectivitatea locală a anumitor activităţi sau măsuri, acestea având adesea un caracter obligatoriu; transferuri necondiţionate, acordate în sumă brută, care poate fi utilizată în mod liber de către colectivitatea locală;

· împărţirea impozitului între bugetul central şi bugetul local, conform unui sistem de impozitare unitar pe ansamblul ţării, regulile şi ratele fiscale fiind determinate de autoritatea centrală;

· impozite pe aceleaşi baze ca ale statului, dar cu rate stabilite la nivelul comunităţii locale. În acest caz, impozitarea totală a bazei poate varia de la o colectivitate la alta;

· impozite locale pe baze separate, sistem în care statul şi colectivitatea au repartizate diferite tipuri de asiete de impozit, astfel că o anumită bază de impozitare este în mod unic utilizată, fie de stat, fie de autoritatea locală. 

 

 

Franţa 

Legea constituţională nr.2003-276 din 28 martie 2003 propune un nou cadru financiar prin introducerea art.72-2 în Constituţie, fapt ce marchează un moment semnificativ în istoria sistemului de finanţare a colectivităţilor locale şi în relaţiile financiare dintre stat şi colectivităţi. Art.72-2 subliniază principiul liberei administraţii enunţat de art.72 din Constituţie, consacrând autonomia financiară a colectivităţilor teritoriale, atât în privinţa veniturilor, cât şi a cheltuielilor. 

În privinţa autonomiei în materie de cheltuieli, colectivităţile pot, în condiţiile prevăzute de lege, să dispună liber de resursele pe care le percep. În materie de încasări, Constituţia prevede că resursele colectivităţilor teritoriale trebuie să comporte, cu necesitate, o componentă fiscală: încasările şi celelalte resurse proprii colectivităţilor teritoriale reprezintă o parte determinantă din ansamblul resurselor acestora. Art.72-2 din Constituţie, pe lângă faptul că garantează o parte determinantă din veniturile locale, precizează şi natura impozitelor care pot fi percepute în favoarea colectivităţilor şi extinde atribuţiile în materie fiscală ale consiliilor alese.

Întocmirea bugetului local cade în sarcina autorităţilor administrativ-teritoriale (primar, preşedintele consiliului general sau regional), iar lucrările sunt asigurate de serviciile financiare ale colectivităţii. Din punct de vedere material, bugetul colectivităţilor locale se prezintă sub forma unor documente specifice - documentele bugetare: bugetul primar, votat înainte de 31 martie; bugetul suplimentar, care are drept obiectiv reluarea rezultatelor bugetare ale exerciţiului precedent; deciziile de modificare a bugetului primar; bugetele anexe şi bugetele autonome. Bugetele anexe, distincte de bugetul principal, dar votate de adunarea deliberativă, trebuie instituite pentru anumite servicii locale specializate. Aceste bugete permit stabilirea costului real al unui serviciu şi determinarea cu precizie a preţului ce trebuie plătit de beneficiarii lui pentru echilibrarea conturilor. Bugetele autonome sunt stabilite de instituţiile publice locale care asigură anumite servicii (centrul de acţiune socială, de exemplu), precum şi de instituţii publice de cooperare intercomunală. 

Structura bugetului local cuprinde două secţiuni: o secţiune operaţională, de gestiune, şi o secţiune de investiţii sau de exerciţiu, fiecare având o rubrică de venituri şi una de cheltuieli. În cadrul fiecărei rubrici există capitole care corespund fiecărui tip de venituri sau cheltuieli, iar aceste capitole sunt împărţite, la rândul lor, pe articole. Secţiunea operaţională grupează totalitatea veniturilor şi a cheltuielilor necesare gestiunii colectivităţii: cheltuieli cu caracter general, cheltuieli cu personalul, cu gestiunea curentă, dobânzile la datoria înregistrată, cheltuielile cu amortizarea datoriilor, încasările din prestările de servicii, impozitele şi taxele etc. Secţiunea de investiţii cuprinde cheltuielile efectuate cu rambursarea datoriei şi cheltuielile cu dotările tehnice ale colectivităţii, precum şi încasările rezultate din împrumuturi, transferuri şi subvenţii din partea statului. 

Dacă pregătirea bugetului revine autorităţii administrative locale şi votarea sa, adunării deliberative, atunci executarea bugetului cade în sarcina a doi actori principali: ordonatorul şi contabilul. Execuţia anuală a unui buget local implică elaborarea a două documente, care trebuie să fie perfect congruente: contul administrativ, întocmit de către ordonator, şi contul de gestiune, întocmit de trezorier, contabilul colectivităţii locale. 

Contabilul Trezoreriei ţine conturile colectivităţii, este însărcinat cu încasarea creanţelor şi plata cheltuielilor care sunt justificate pe baza regulilor stabilite de decretul privind actele doveditoare ale cheltuielii. Doar contabilii publici sunt abilitaţi să încaseze veniturile şi să distribuie cheltuielile. Contabilul public răspunde în nume propriu şi cu patrimoniul personal pentru aceste operaţiuni; el este un funcţionar al statului şi face parte din corpul contabililor Trezoreriei. 

Ordonatorul, care este executivul colectivităţilor locale (primar, preşedinţii consiliului general sau regional), comunică Trezorierului deschiderea de credite bugetare, dar nu poate manipula fondurile publice. 

Aplicarea bugetului se supune unor reguli precise, în virtutea cărora intervin, succesiv, ordonatorul şi contabilul public.

Astfel, pentru cheltuieli, există patru operaţiuni, trei aparţinând ordonatorului şi una contabilului: deschiderea de credite bugetare, lichidarea, mandatarea şi efectuarea plăţii de către contabil. 

Pentru venituri sau încasări, operaţiunile care se succed sunt următoarele: emiterea unui titlu de încasări, verificarea vărsării încasărilor în capitolul bugetar corespunzător şi încasarea efectivă de către contabilul public. 

Resursele financiare ale colectivităţilor locale

Taxele şi impozitele reprezintă cea mai importantă categorie de resurse pentru colectivităţile teritoriale. Pentru anul 2000 acestea reprezentau 66,39 miliarde €, adică 52,6% din încasările totale. 

Principiile care guvernează fiscalitatea locală sunt următoarele: 

· colectivităţile locale nu pot crea noi impozite pentru alimentarea bugetului propriu;

· direcţiile de servicii fiscale sunt cele care fixează bazele de impozitare pentru cele patru contribuţii directe.

Fiscalitatea indirectă nu reprezintă decât o parte limitată din resursele fiscale ale colectivităţii, multe dintre impozitele indirecte fiind în legătură strânsă cu urbanismul. 

O a doua categorie de resurse o constituie transferurile de fonduri din partea statului. În 2000 ele erau în cuantum de 38,01 miliarde €, reprezentând 30,1% din totalul veniturilor. 

Transferul prerogativelor de colectare a impozitelor către colectivităţile locale şi transferurile de fonduri din partea statului au drept obiectiv compensarea creşterii cheltuielilor generate de transferurile de competenţe de la stat către colectivităţile locale, în cadrul descentralizării, precum şi a exonerărilor şi scutirilor de la plata impozitelor locale stabilite de stat. 

Se disting transferurile de fonduri şi subvenţiile operaţionale, transferurile şi subvenţiile pentru dotările tehnice ale colectivităţii, pentru finanţarea noilor transferuri de competenţe şi pentru compensarea scutirilor de impozit. 

Un alt tip de resurse îl constituie împrumuturile. Împrumuturile se află în scădere continuă din 1997, reprezentând în 2000 9,1% din totalul veniturilor colectivităţilor, adică 11,46 miliarde €.

Colectivităţile locale dispun de autonomie de împrumut, adică ele nu au nevoie de o autorizaţie prealabilă, dar împrumuturile făcute trebuie să fie destinate în exclusivitate noilor investiţii.

Orice instituţie financiară din cadrul Uniunii Europene poate să ofere împrumuturi sectorului public local. Principalele instituţii care pot încheia contracte de împrumut sunt Credit local, Casele de economii şi Credit agricol. 

Colectivităţile locale nu sunt autorizate să deschidă conturi la bancă. Ele dispun doar de un cont la Trezorerie ţinut de contabilul public. 

Celelalte resurse ale colectivităţilor locale reprezentau în 2000 8,1% din totalul veniturilor şi rezultă din încasările tarifare şi patrimoniale şi fondurile structurale europene. 

Încasările tarifare provin în special din vânzarea de bunuri sau servicii consumatorilor. Colectivităţile locale pot să dispună, în egală măsură, şi de veniturile patrimoniale - comunele forestiere, de exemplu. 

Fondurile structurale europene constituie cea mai importantă contribuţie a Uniunii Europene la finanţele locale. Ele sunt resurse esenţiale pentru acele zone care beneficiază de ele. Noile planuri de alocare a acestor fonduri structurale (2000-2006) au restrâns numărul zonelor eligibile pentru primirea acestor ajutoare. Franţa ar trebui să primească pentru această perioadă 15,666 miliarde €.

Controlul bugetelor locale

Actele bugetare sunt supuse unui dublu control din partea serviciilor statului. 

Controlul exercitat de prefect. După votarea lor, bugetele sunt transmise prefectului care exercită un control de legalitate şi un control bugetar în colaborare cu Camerele Regionale de Conturi, cărora le cere avizul.

Aceste două controale, în scopuri diferite, pot fi complementare. Controlul de legalitate poartă asupra respectării condiţiilor de elaborare, de adoptare sau de prezentare a documentelor bugetare şi a anexelor acestora. 

Controlul exercitat de contabilul public. Contabilul execută operaţiunile financiare şi ţine un cont de gestiune în care menţionează încasările şi cheltuielile colectivităţii. El veghează la decontarea cheltuielilor din capitolul bugetar corespunzător şi la respectarea legalităţii surselor de venit. Existenţa unei ilegalităţi dă dreptul contabilului public să refuze efectuarea plăţii conform dispoziţiei ordonatorului şi aceasta întrucât, aşa cum am mai arătat, contabilul răspunde cu patrimoniul personal pentru efectuarea plăţilor. 

Camerele Regionale de Conturi exercită un control jurisdicţional asupra conturilor ţinute de contabilii publici. Acest tip de control intervine în următoarele situaţii: când bugetul a fost adoptat în afara termenelor prevăzute de lege (adică după 31 martie), când bugetul a fost votat în dezechilibru (încasările nu corespund cheltuielilor), când se constată existenţa unui deficit bugetar şi atunci când se omite înscrierea unei cheltuieli obligatorii. 

Cetăţenii au mai întâi posibilitatea exercitării unui control politic asupra gestiunii financiare a colectivităţilor, prin votul exprimat în cadrul alegerilor locale. Ei dispun, totodată, de un drept la informare şi la comunicare a documentelor bugetare, drept instituit prin legea din 6 februarie 1992 ca un principiu esenţial al democraţiei locale. Codul general al colectivităţilor teritoriale precizează că în caz de nerespectare a anumitor reguli de elaborare, adoptare şi prezentare a actelor bugetare, cetăţenii din comunitatea locală respectivă pot, în anumite condiţii, să sesizeze tribunalul administrativ. 

Legea din 6 februarie 1992 sporeşte posibilităţile aleşilor locali de a exercita un control asupra finanţelor prin, intermediul dezbaterilor privitoare la întocmirea bugetelor, prin întrebările orale adresate executivului local de-a lungul anului, prin documentele bugetare şi anexele acestora, care le sunt comunicate cu cel puţin 5 zile înainte de votarea bugetului, când se adoptă bugetele modificatoare, când se adoptă contul administrativ, prin comunicările executivului asupra situaţiei trezoreriei şi prin comunicarea de către executiv a avizelor definitive ale Camerelor Regionale de Conturi. 

 

Germania

Teritoriul Germaniei, din punct de vedere structural, este împărţit în 16 landuri, trei dintre ele, Berlin, Hamburg şi Bremen, fiind oraşe-stat şi având, prin urmare atât competenţele landurilor, cât şi pe cele ale colectivităţilor locale. 

Aceste landuri nu sunt colectivităţi locale propriu-zise, întrucât ele beneficiază de anumite prerogative de suveranitate. Landurile sunt astfel asimilabile statelor, dar suveranitatea lor nu este recunoscută la nivel internaţional. 

La nivel local există două tipuri de colectivităţi: aşa numitele Kreise, pe care le-am putea numi districte, şi comunele.

Landurile germane sunt considerate, pe linie tradiţională, ca fiind, în plan economic, cele mai puternice regiuni europene. Rhenania de Nord – Westphalia constituie de departe cea mai importantă colectivitate locală europeană, cu un PIB superior celui din Olanda şi reprezentând aproximativ 10% din cel al Uniunii Europene. Unei asemenea puteri economice îi sunt adesea asociate largi prerogative bugetare. 

Dacă landurile germane dispun de bugete foarte consistente şi de o amplă libertate de gestiune, ele nu au, în schimb, aproape deloc autonomie în materie de venituri sau încasări. Acestea sunt fixate la nivel federal, iar colectivităţile teritoriale se pot face auzite doar prin intermediul Bundesratului. Analog, destinaţia cheltuielilor este influenţată de obiectivele stabilite de instanţele de concertare şi planificare, compuse din reprezentaţii statului, ai landurilor şi ai comunelor. Deşi înzestrate cu largi competenţe, landurile trebuie deci să ţină cont de echilibrul financiar general în cadrul procesului de gestiune individuală a fondurilor proprii. 

Germania rămâne statul european cu cea mai redusă proporţie de venituri flexibile. Încetinirea procesului economic şi deciziile luate la nivelul guvernului federal de a modifica taxele şi reglementările fiscale au un impact direct, imediat asupra performanţelor financiare ale landurilor şi municipalităţilor, consecinţele negative fiind în parte atenuate de sistemul de recorelare fiscală pe orizontală şi verticală. 

Finanţele locale se caracterizează printr-un sistem de recorelare fiscală relativ complex: recorelarea regională, de la nivelul landurilor şi recorelarea de la nivelul comunelor.

După reforma din 1969, recorelarea regională are loc pe trei nivele de redistribuire fiscală: o redistribuire a impozitelor percepute colectiv; o recorelare pe verticală, între stat şi landuri şi o recorelare financiară pe orizontală între landuri, fără intervenţia statului. 

Legea fundamentală introduce principiul redistribuirii sau al recorelării fiscale, fără a propune o metodologie de aplicare: comunele trebuie să primească o parte din impozitele comunitare atribuite landurilor (impozitul pe venit, TVA-ul şi impozitul pe societăţi). Această redistribuire financiară constituie o a doua sursă de venituri pentru colectivităţile teritoriale. 

În continuare vom face referire la resursele financiare ale colectivităţilor locale, păstrând distincţia între districte şi comune.

Astfel, pentru comune, veniturile permanente provin din trei surse principale: resursele fiscale proprii; transferurile din partea statului, în parte sub formă de transfer de competenţe pentru perceperea anumitor impozite (precum impozitul pe venit) şi redevenţele (taxele şi resursele de exploatare).

Resursele fiscale proprii

Principalele impozite locale sunt impozitul funciar şi taxa profesională. Aceste impozite sunt fundamentale datorită importanţei lor financiare, dar şi întrucât colectivităţile locale pot stabili cuantumul acestora. 

În urma reformei din 1998 (Steuerreformgesetz 1998), comunele s-au văzut nevoite să renunţe la beneficiul rezultat din încasarea impozitului pe capitalul brut al întreprinderilor industriale şi comerciale. În schimb, ele beneficiază, începând cu această perioadă, de o parte din impozitul pe cifra de afaceri, un impozit mai dinamic. În ciuda acestei prime reforme, taxa profesională face şi astăzi obiectul contestaţiilor şi al proiectelor de reformă, în sensul simplificării acesteia. Propunerile poartă asupra înlocuirii ei printr-o redistribuire a profitului rezultat de pe urma TVA-ului şi crearea unui impozit local pe valoarea adăugată. 

Colectivităţile locale percep în plus, în mod liber, o serie de alte taxe şi impozite numite Bagatellesteuer, adică mici taxe locale. 

Comunele dispun de dreptul de a crea impozite, dar cu anumite limite stabilite prin legi elaborate la nivel de land. 

Transferurile din partea landurilor

Legea fundamentală garantează comunelor o parte fixă din impozitele comunitare ale landurilor; impozitele comunitare sunt: TVA-ul, impozitul pe profit, impozitul pe capital, impozitul pe salarii şi alte venituri şi sunt numite astfel, întrucât statul federal şi landurile (dar şi comunele, în privinţa impozitelor pe salarii şi alte venituri) împart aceste încasări fiscale. 

Cuantumul care revine comunelor este determinat astfel: un procentaj fix din veniturile landului care provin din aceste impozite este vărsat în masa financiară a comunelor. O mare parte din această sumă este distribuită comunelor sub formă de transfer global, fără a fi destinată unor anumite cheltuieli. La nivel de land se poate efectua o recorelare financiară comunală, în favoarea comunelor mai sărace, pe baza unui barem de redistribuire stabilit în funcţie de numărul de locuitori şi de gravitatea deficitului bugetar. 

Dreptul comunelor la o parte din impozitele pe venit

Legea fundamentală acordă comunelor dreptul la o parte din încasările rezultate din perceperea impozitelor pe venit, parte care se ridică la 15%, restul fiind divizat în părţi egale între stat şi landuri. 

Această sumă este repartizată între comune, pe baza unui barem fix, calculat în funcţie de încasările reale rezultate din impozitele pe venit ale diferitelor comune. În schimbul acestei participări la împărţirea încasărilor rezultate din impozitele percepute pe venit, comunele sunt obligate să verse către statul federal şi landuri o parte din taxa profesională. Ceea ce rămâne în urma acestui schimb este în beneficiul comunelor. 

Subvenţiile din partea statului şi a landurilor

Aceste venituri sunt stabilite de legislaţia landurilor şi sunt acordate pentru proiecte specifice legate de infrastructura comunală, precum construcţia de şcoli, echipamente sportive, sanatorii etc. 

Redevenţele

Redevenţele sunt taxe percepute în schimbul utilizării serviciilor publice: alimentarea cu apă, electricitate, gaz, transporturile în comun, dar şi taxele administrative.

Pentru Kreise, structura veniturilor diferă de cea a comunelor. Districtele pot cere tuturor comunelor să le finanţeze cheltuielile. Nivelul acestor finanţări este stabilit de Kreistag şi impus comunelor, în schimbul serviciilor pe care districtul le asigură în beneficiul locuitorilor comunelor. 

Principalele surse de venituri sunt constituite de transferurile din partea landurilor, taxe şi redevenţe. Impozitele proprii reprezintă o sursă nesemnificativă de venit. 

Împrumuturile

Colectivităţile locale au posibilitatea de a recurge la serviciile instituţiilor bancare, dar şi la emiterea de obligaţiuni pentru finanţarea investiţiilor şi negocierea datoriilor. Cuantumul anual al împrumutului unei comune nu poate fi stabilit în mod liber de către aceasta, ci este supus autorizării prealabile a landului, în cadrul procedurii de elaborare bugetară. Această autorizaţie este valabilă timp de doi ani. Ea se acordă doar atunci când: împrumutul este singura formă de finanţare posibilă, împrumutul este pertinent din punct de vedere economic şi nu se compromite capacitatea financiară pe termen lung a comunei.

 

 

Marea Britanie

 

Egalizarea fiscală şi echitatea teritorială 

În 2001, Cartea albă privind autorităţile publice locale a reafirmat principiul egalizării fiscalităţii: „Comunităţile locale diferă între ele atât în privinţa capacităţilor fiscale, cât şi a necesităţilor financiare. Aceste diferenţe pot fi reduse prin utilizarea transferurilor din partea guvernului (creditelor nerambursabile), care urmăresc în mod explicit realizarea egalizării între comunităţile locale”. Astfel, scopurile acestor transferuri ar fi:

- încercarea de realizarea a egalizării orizontale, astfel încât contribuabilii să plătească impozite în cuantum asemănător pentru servicii asemănătoare în diverse localităţi;

- încercarea de realizare a egalizării categoriale, prin încurajarea diverselor localităţi să asigure standarde asemănătoare pentru serviciile din domeniile cheie (de exemplu, în cazul învăţământului);

- încercarea de corectare a distribuţiei verticale a veniturilor, în special în situaţia în care autorităţile locale sunt implicate în servicii de redistribuire. 

Consiliile districtuale (Shire district councils)

Consiliile districtuale reprezintă peste 50% din autorităţile locale din Anglia, însă cumulează mai puţin de 5% din volumul cheltuielilor autorităţilor locale. Activitatea consiliilor districtuale se centrează asupra problemelor locale. 

 

Consiliile municipale (Parish and town councils)

În Anglia există aproximativ 8000 de consilii municipale. Bugetele acestora variază de la 100 la 1 milion de lire sterline, ceea ce reflectă variaţiile importante în privinţa rolurilor acestora. Unele dintre aceste consilii joacă un rol foarte redus. Alte consilii au un rol foarte asemănător celui al consiliilor districtuale. Aceste consilii pot prezenta diferenţe şi în privinţa mandatului încredinţat lor, în baza alegerilor locale. 

Cheltuielile curente acoperă costurile exercitării sarcinilor autorităţilor publice, inclusiv a serviciilor publice pe care acestea le derulează. 

Cheltuielile de capital acoperă bunurile cu valoare patrimonială însemnată, achiziţionate pentru utilizare îndelungată. Trebuie precizat, însă, că de obicei finanţarea unor astfel de investiţii se realizează prin apelarea la credit sau prin încheierea unor acorduri de împrumut sau acorduri de finanţare privată. 

Sursele de finanţare 

Sursele interne ale autorităţilor locale reprezintă aproximativ o treime din veniturile aflate la dispoziţia lor. Cea mai importantă sursă în acest caz este impozitul asupra imobilelor cu destinaţie de locuinţă (council tax). Alte surse includ chiriile plătite autorităţilor locale şi taxele plătite de către beneficiarii serviciilor publice. 

Sursele externe reprezintă restul de două treimi din sursele de finanţare ale autorităţilor locale. Sursele externe includ:

- cota cuvenită autorităţii locale din impozitul asupra imobilelor altele decât locuinţele (business rate). Asemenea impozitului asupra imobilelor cu destinaţie de locuinţă, această cotă din beneficiu reprezintă un impozit asupra proprietăţii;

- transferurile din partea guvernului. Guvernul asigură credite nerambursabile generale, care pot fi cheltuite pentru orice destinaţie socotită legitimă de către autoritatea locală destinatară. Principalele componente ale acestor transferuri sunt creditul pentru susţinerea veniturilor şi creditul destinat finanţării poliţiei. Există, de asemenea, şi posibilitatea acordării unor credite nerambursabile cu destinaţie precisă, cum ar fi Fondul standard pentru educaţie, Fondul pentru problemele emigranţilor sau cel pentru promovarea dezvoltării. În 1999–2000, 91% din volumul creditelor nerambursabile destinate de către guvern autorităţilor locale au reprezentat credite nerambursabile generale, iar 9% au fost credite nerambursabile cu destinaţie specială. 

Modul de administrare a resurselor financiare ale autorităţilor locale

Activităţile autorităţilor locale implică atât beneficii naţionale, cât şi locale. Prin urmare, ar trebui ca activităţile acestora să fie sprijinite atât de către contribuabilii de la nivel naţional, cât şi de către cei de la nivel local. În opinia guvernului, cele mai importante probleme privesc echilibrul între creditele nerambursabile generale şi cele cu destinaţie precisă, cât şi măsura în care cheltuielile realizate de către autorităţile locale din veniturile curente, împrumuturi, impozite şi taxe, contribuţii etc. sunt limitate prin lege sau prin decizie ministerială. 

Evaluarea cheltuielilor standard are un rol cheie în actualul sistem al finanţelor publice locale din Marea Britanie. Obiectivul originar al creditelor pentru susţinerea veniturilor a fost acela de a permite autorităţilor locale să asigure un nivel standard al serviciilor pentru un nivel standard al impozitului consiliului. Acest lucru s-a realizat prin desemnarea unei formule de evaluare a cheltuielilor standard, care a încercat să reflecte variaţiile înregistrate de costurile destinate punerii la dispoziţie a serviciilor publice, realizând ulterior o ajustare, astfel încât să reflecte faptul că veniturile realizate prin perceperea council tax variază. Prin această formulă, autorităţile publice primesc o cotă din beneficiile realizate din afaceri. 

Distribuirea creditelor nerambursabile generale este stabilită în întregime prin formula de evaluare a cheltuielilor standard, prin ajustarea fiscalităţii şi prin cota percepută de către autorităţile locale din beneficiul înregistrat de către afaceri. Până în 1999, formula era revizuită anual, iar din 1999, guvernul a instituit un moratoriu privind schimbarea formulei, o dată cu revizuirea sistemului de distribuire a creditelor nerambursabile. 

 

Împrumuturile contractate de către autorităţile locale

Sistemul de control al capitalului a fost instituit în 1990 şi priveşte în special precizarea domeniului şi limitelor pentru finanţarea cheltuielilor de capital prin apelarea la creditare. În cadrul sistemului, cea mai importantă caracteristică a acestuia este dată de aprobarea realizării creditului. Autorităţile locale au nevoie de o aprobare de realizarea a creditului emisă de către guvern. 

Principalul avantaj al acestui sistem este cel al protecţiei acordate beneficiarilor serviciilor publice locale faţă de posibilitatea ca autorităţile locale să realizeze o acumulare a datoriei publice locale. Totuşi, acest sistem aduce atingere libertăţii şi responsabilităţii locale, în sensul că el împiedică autorităţile locale să contracteze credite suplimentare finanţate din propriile resurse. De asemenea, în situaţia în care schemele sunt finanţate prin intermediul aprobărilor de credit, costurile de restituire a creditului şi dobânzile aferente sunt suportate prin sporirea creditelor nerambursabile acordate de către guvern (transferuri), astfel încât investiţia realizată la nivel local este considerată mai curând drept un „bun gratuit”, fără consecinţe pe termen lung pentru contribuabilii locali. Sistemul autorizării a fost extins recent pentru cuprinderea parteneriatelor încheiate de către autorităţile locale cu parteneri din sectorul privat.

 

Impozitele, taxele şi contribuţiile fiscale locale

În privinţa impozitelor, taxelor şi contribuţiilor fiscale locale există principiul că acestea trebuie să fie echitabile şi să poată fi înţelese de către contribuabili. În plus, acestea trebuie să poată fi controlate în privinţa modului lor de formare. În situaţia propunerii unor sporiri semnificative a nivelurilor de impozitare, este necesară derularea procedurii de consultare. În privinţa autorităţilor ale căror resurse sunt finanţate din impozite, taxe sau contribuţii fiscale, este necesară întrunirea predictibilităţii şi stabilităţii veniturilor din acestea. 

Impozitul pe imobilele cu destinaţia de locuinţe, council tax, a fost instituit în aprilie 1993, înlocuind contribuţia comunitară, community charge, care la rândul ei a înlocuit impozitului local, domestic rate. Council tax a întrunit caracteristici ale ambelor contribuţii anterioare. Asemenea fostului impozit local, impozitul priveşte imobilele cu destinaţie de locuinţă, fiind totodată un impozit personal.

Stabilirea nivelurilor de impozitare reprezintă în mare măsură o prerogativă a autorităţilor locale, pentru care acestea trebuie să răspundă în faţa electoratului de la nivelul respectivei comunităţi locale. În plus, impozitul are 8 plafoane valorice, încadrate convenţional între plafonul A şi plafonul H. 

Impozitul pe imobilele cu altă destinaţie decât cea de locuinţă, denumit şi cota din beneficiul afacerii imobiliare (business rate), este plătită de către cei care deţin o afacere sau o proprietate imobiliară, alta decât un imobil cu destinaţie de locuinţă. Acest impozit are natura unui venit redistribuit colectivităţilor locale, venit fiscal într-un cuantum uniform. 

 

Belgia 

Cheltuielile locale în Belgia reprezintă 6,6% din PIB, adică relativ puţin în comparaţie cu alte state, dar acest lucru se explică prin cuantumul important al cheltuielilor transferate regiunilor în cadrul procesului de federalizare. 

Cele mai importante categorii de cheltuieli ale comunelor belgiene sunt cheltuielile de personal, care reprezintă 52,6% din bugetul comunelor, şi cheltuielile de transfer (15,2% din buget), cum sunt subvenţiile acordate organismelor afiliate comunelor. 

Din punctul de vedere al structurii generale a veniturilor, colectivităţile locale belgiene se finanţează, în principal, prin trei tipuri de încasări: veniturile fiscale (reprezintă 45% din totalul încasărilor), transferurile financiare (42%) şi împrumuturile (9%). Fondurile comunelor sunt de competenţa regiunilor şi sunt gestionate de acestea.

Bugetul local este elaborat pe termen de un an şi trebuie să fie exhaustiv, unic şi precis. Bugetul local conţine două secţiuni: bugetul ordinar, care se bazează pe veniturile ordinare de peste an, şi bugetul extraordinar, fundamentat pe împrumuturi. Capitalul destinat rambursării datoriilor, precum şi sumele destinate cheltuielilor se înscriu în bugetul ordinar; împrumuturile, cesiunile de active şi investiţiile se înscriu în bugetul extraordinar.

Bugetul este elaborat de serviciul de contabilitate şi prezentat de colegiul consilierilor municipali şi al primarului în consiliul comunal. Bugetul trebuie discutat în şedinţă publică şi apoi aprobat de consiliul comunal. Un membru al colegiului comunal trebuie să îşi asume răspunderea asupra legalităţii obligaţiilor bugetare. Bugetul este apoi aprobat de organul de control, care poate înscrie cheltuielile obligatorii care nu figurează în buget. 

În mod normal, bugetul de exerciţiu trebuie să fie echilibrat, dar regula reportului trienal permite transferul excedentului de pe un an în următorii trei ani. În această situaţie, colegiul comunal va primi raportul asupra conturilor de exerciţiu, precum şi raportul financiar pe toţi anii. 

În privinţa executării bugetului, comunele sunt răspunzătoare de mandatarea şi lichidarea cheltuielilor. 

 

Controlul bugetar

Controlul ordinar este exercitat de regiune, după regulile stabilite de aceasta. Acest tip de control veghează la respectarea legalităţii procedurilor bugetare şi la păstrarea interesului general. El intervine doar a posteriori, în urma unei sesizări. 

Controlul special poartă asupra actelor determinate, cu scopul de a împiedica încălcarea interesului general. Acest control este preventiv şi se exercită prin: aprobări, autorizări şi masuri de coerciţie. Prin urmare, bugetul comunal, modificările bugetare şi transferurile de credite trebuie să fie aprobate de organul de control. Sunt supuse controlului şi reglementările privitoare la impunerile comunale, garanţiile de împrumut, reeşalonarea împrumuturilor contractate, conturile anuale ale comunelor şi regiilor comunale, participaţiunea la o asociaţie de drept privat sau public susceptibilă de a angaja finanţele comunale. 

Resursele financiare 

Impozitele reprezintă 45% din veniturile locale şi 44% din încasările comunale. Impozitele comunale sunt de două tipuri: impozite proprii comunelor şi impozite conexe impozitelor centrale. 

Impozitele proprii comunelor sunt ceea ce francezii numesc taxe comunale. Ele sunt instituite la iniţiativa comunelor şi administrate de acestea. Aceste impozite comunale sunt destul de variate, dar randamentul lor este, în general, scăzut; ele reprezintă aproximativ 18% din veniturile fiscale ale comunelor. 

Impozitele conexe impozitelor centrale sunt de trei tipuri: impozitele conexe impozitelor pe proprietăţi imobiliare, impozitele adiacente impozitelor pe venit şi impozitele conexe taxei pe circulaţia automobilelor.

Transferurile reprezintă 18% din veniturile ordinare ale comunelor; repartizarea acestor fonduri şi criteriile de distribuire a lor sunt hotărâte de către regiuni, care au competenţă în această materie din 1989. 

Subvenţiile sunt operaţionale şi de investiţii. Subvenţiile operaţionale sunt destinate acoperirii cheltuielilor obligatorii administrate de comune, în timp ce subvenţiile pentru investiţii sunt destinate finanţării proiectelor de investiţii stabilite de comun acord între comune şi regiuni. 

Redevenţele sunt destul de nesemnificative în Belgia, reprezentând o parte infimă din veniturile ordinare ale comunelor. 

Resursele financiare complementare sunt recorelarea fiscală şi împrumuturile.

 

 

Italia 

Art.119 din Constituţia Italiei stipulează autonomia financiară a regiunilor, în formele şi limitele stabilite prin legile speciale în materie. Regiunilor le aparţin impozitele, precum şi o cotă din impozitele naţionale corespunzătoare nevoilor lor în vederea acoperirii cheltuielilor necesare pentru desfăşurarea activităţilor curente. 

Pentru realizarea anumitor scopuri, în special pentru punerea în valoare a sudului şi a insulelor, statul alocă, prin lege, subvenţii speciale fiecărei regiuni. Fiecare regiune dispune de propriul său domeniu şi de un patrimoniu propriu, în conformitate cu modalităţile stabilite prin lege. 

Regiunile nu pot institui taxe de import sau de export ori de tranzit între regiuni.

Nu se pot adopta nici un fel de măsuri fiscale care să împiedice libera circulaţie a persoanelor între regiuni.

Provinciile şi comunele sunt circumscripţii de descentralizare statală şi regională.

Finanţarea regiunilor este asigurată din impozitele proprii (taxa regională pe valoarea adăugată) şi din împărţirea cu statul a veniturilor rezultate din taxele naţionale percepute în cadrul regiunii. Procentajul de împărţire a acestor venituri variază de la 100% în Sicilia, la 90% în Valle d'Aosta şi Trentino-Alto Adige, la 70% în Sardinia şi 50% în Friuli Venezia Giulia. Siciliei şi Sardiniei le sunt acordate credite speciale pentru finanţarea cheltuielilor legate de sănătate. Totodată, Sicilia primeşte credite speciale destinate proiectelor de dezvoltare. 

În domeniul finanţării regionale au existat din totdeauna probleme legate de sectorul sănătăţii. Cheltuielile cu sănătatea absorb aproximativ 85% din bugetele regionale globale şi au fost finanţate în întregime, pe linie tradiţională, prin credite speciale şi condiţionate acordate de guvernul central. 

Regiunile nu au însă atribuţii în domeniul stabilirii asietelor, nici a cuantumului impozitelor şi nici a procedurilor de încasare a acestora. Deci, sumele destinate sectorului de sănătate vor fi transferate din conturile trezoreriei guvernului central în bugetele guvernelor regionale, indiferent de originea acestor fonduri. În bugetul regiunilor, capitolul legat de sectorul sănătăţii este organizat ca un adevărat sub-buget. 

Regulile de finanţare a municipalităţilor şi provinciilor sunt reglementate prin legi ordinare. Astfel, autorităţile administrative locale pot lua decizii bugetare, în limitele impuse de lege, dar procedurile legate de impunere şi atribuţiile în materia contractării de împrumuturi sunt stabilite de legislaţia naţională. 

Veniturile proprii reprezintă, pentru municipalităţi şi provincii aproximativ 60% din totalul cheltuielilor. Transferurile din partea regiunilor reprezintă aproape 5% din venituri, transferurile din partea guvernului central se ridică la aproximativ 30%, iar restul de 5% provin din împrumuturi. 

 

Spania 

Constituţia spaniolă recunoaşte în Titlul VIII două nivele de organizare teritorială a ţării: comunităţile autonome şi comunele. Cele 17 comunităţi autonome nu sunt definite din punct de vedere juridic, dar sunt descrise ca fiind organisme publice, teritoriale, de descentralizare politică şi autonome. 

Finanţarea comunităţilor autonome este reglementată prin art.157 din Constituţie şi prin Legea organică din 22 decembrie 1980, referitoare la finanţarea comunităţilor autonome. Această lege enunţă principiul egalităţii de tratament între comunităţile autonome în domeniul financiar. 

Constituţia spaniolă recunoaşte două sisteme de finanţare:

Sistemul propriu regiunilor Ţara Bascilor şi Navara, care percep şi administrează mare parte din impozitele încasate din teritoriile proprii şi varsă o parte din sumele încasate la stat, în compensaţie pentru serviciile pe care statul continuă să le furnizeze şi pentru contribuţia la solidaritatea interregională. 

Al doilea sistem este cel comun altor comunităţi autonome, care sunt finanţate, în principal, prin intermediul transferurilor din partea guvernului central. Această regulă generală este totuşi adaptată mai multor modele de finanţare, pe baza unor criterii economice şi politice. 

Comunităţile autonome administrează 1/3 din cheltuielile publice în cadrul procesului gradual de descentralizare prevăzut de Constituţia spaniolă. Acest proces gradual şi-a atins faza ultimă o dată cu recentele transferuri de competenţe în materie de sănătate publică. Această evoluţie a dus, în egală măsură, la o sporire a rolului comunităţilor autonome în definirea şi aplicarea politicii fiscale a statului. 

În privinţa resurselor financiare ale comunităţilor autonome, Constituţia enumeră: impozitele total sau parţial cedate de stat, suprataxe pe impozitele de stat şi alte participări la veniturile statului; propriile impozite, taxe şi contribuţii speciale; transferurile fondurilor de compensare interteritorială şi alte alocări din veniturile bugetului general al statului; veniturile care provin din patrimoniul lor; resursele sectorului privat; dobânzile operaţiunilor de credit.

Constituţia stipulează mai multe principii de finanţare a comunităţilor autonome, care le condiţionează resursele: principiul autonomiei, principiul suficienţei resurselor comunităţilor autonome pentru exercitarea competenţelor transferate şi principiul solidarităţii. 

Principiul autonomiei

Art.156 din Constituţie: comunităţile autonome vor beneficia de autonomie financiară pentru extinderea şi exercitarea competenţelor, respectând principiile de coordonare ale Ministerului de Finanţe şi de solidaritate între toţi spaniolii. 

Art.133.2 recunoaşte comunităţilor autonome dreptul limitat de a stabili şi percepe impozite, cu respectarea Constituţiei şi a legilor:

· impozitele create nu pot avea ca obiect elemente impozabile grevate de stat;

· comunităţile autonome pot să stabilească şi să administreze impozite asupra unor elemente pe care legislaţia locală le rezervă entităţilor locale;

· dacă statul stabileşte impozite asupra unor elemente grevate de comunităţile autonome şi dacă aceasta atrage după sine o diminuare a resurselor proprii comunităţilor, atunci statul va trebui să ia măsuri compensatorii. 

Art.7.1 din Legea organică din 22 decembrie 1980, referitoare la finanţarea comunităţilor autonome, permite comunităţilor autonome să creeze taxe pentru utilizarea domeniului lor public şi pentru prestarea serviciilor publice, cu precizarea că randamentul fiecărei taxe nu poate depăşi costul acesteia. 

Comunităţile autonome nu vor putea adopta măsuri de impozitare asupra bunurilor aflate în afara teritoriului lor sau care sunt susceptibile de a fi un obstacol pentru libera circulaţie a mărfurilor şi a serviciilor. 

Comunităţile autonome pot recurge şi la credite sau împrumuturi, iar dacă acestea sunt contractate pentru o perioadă mai mare de un an, atunci trebuie să se ţină cont de următoarele condiţii: sumele împrumutate să fie exclusiv destinate investiţiilor şi cuntumul total al anualităţilor de amortizare (capital şi dobânzi) să nu depăşească 25% din veniturile curente ale comunităţii autonome în cauză. 

Principiul suficienţei resurselor comunităţilor autonome pentru exercitarea competenţelor transferate, garantat de art.158 din Constituţie, s-ar traduce în materia resurselor financiare ale comunităţilor autonome prin participarea la veniturile statului. Este vorba despre o participare la perceperea impozitelor naţionale, sume care sunt apoi redistribuite comunităţilor autonome, pe baza unui ansamblu de criterii: număr de locuitori, potenţial fiscal, nivelurile serviciilor sociale şi ale infrastructurilor etc. 

Impozitele transferate constituie cea mai importantă resursă a comunităţilor autonome: impozitul pe venit, impozitul pe patrimoniu, impozitul pe transmisiunile patrimoniale şi pe actele juridice, impozitul pe succesiuni şi donaţii, taxele pe jocurile de noroc etc. 

Principiul solidarităţii

Art. 158 din Constituţie impune crearea Fondului de compensare Interteritorial, care vizează corectarea dezechilibrelor economice create în urma efectuării cheltuielilor de investiţii. 

Legea referitoare la finanţarea comunităţilor autonome enumeră resursele statului susceptibile de cesiune către comunităţile autonome şi detaliază criteriile de transferare a resurselor financiare de la stat către comunităţile autonome. Aceeaşi lege dispune că activitatea financiară a comunităţilor autonome se va exercita în conformitate cu principiile echilibrului economic, al solidarităţii între diverse naţionalităţi şi regiuni şi al suficienţei resurselor, cu interzicerea privilegiilor economice sau sociale şi a barierelor fiscale pe teritoriul naţional.

 

suedia

În Suedia, cheltuielile locale reprezintă mai mult de o cincime din PIB-ul statului. 

Guvernul central asigură sprijin financiar municipalităţilor şi consiliilor districtuale prin intermediul transferului de fonduri din bugetul propriu. Cuantumul acestui sprijin financiar oscilează; dacă Guvernul adoptă o măsură care implică costuri mai mari pentru municipalităţi şi pentru consiliile districtuale, atunci şi volumul fondurilor transferate unităţilor administrativ-teritoriale va fi mai mare. 

În elaborarea bugetelor proprii municipalităţile trebuie să ţină cont de principiul echilibrului bugetar, dar, în situaţia în care autorităţile locale se confruntă cu anumite dificultăţi, ele pot cere guvernului central să aprobe acordarea de credite suplimentare speciale. 

Sursele de venit ale municipalităţilor

Principala sursă de venit a municipalităţilor şi a consiliilor districtuale o constituie impozitele pe venituri (58%), fiind urmată de sprijinul financiar din partea statului (15%), taxe şi cotizaţii (8%), diverse (19%).

Guvernul central hotărăşte asupra întinderii atribuţiilor municipalităţilor şi ale consiliilor districtuale în materie de impozite, dar municipalităţile şi consiliile districtuale îşi fixează singure nivelurile de impozitare. 

Pentru egalizarea fiscală a serviciilor prestate de municipalităţi şi de consiliile districtuale se recurge la autofinanţare, guvernul central necontribuind în acest domeniu. 

În schimb, egalizarea diferenţelor existente în baza de impunere per capita în acele municipalităţi şi consilii districtuale cu o asietă per capita sub valoarea medie se face prin finanţare din partea Guvernului central. Aceste fonduri provin de fapt de la celelalte municipalităţi şi consilii districtuale a căror bază de impunere per capita este peste valoarea medie. 

 

FINLANDA

Legea privind administraţia publică locală reglementează în cap.8, secţiunea 65 finanţele locale. Astfel, până la sfârşitul fiecărui an, consiliile locale trebuie să aprobe bugetul pentru anul următor, dar şi un plan financiar pentru următorii trei ani. 

Bugetele trebuie să cuprindă o secţiune operaţională, de exerciţiu şi o secţiune de investiţii. Pentru o buna administrare a bugetului, acesta trebuie să includă estimările legate de încasări şi venituri, precum şi modul în care se stabileşte nevoia de finanţare a entităţilor administrativ-teritoriale. Estimările legate de venituri şi încasări trebuie să fie exprimate în valori brute sau nete. 

Când bugetul local este aprobat, consiliul local decide asupra procentajului privind impozitul pe venit şi taxa pe proprietate, pe baza asietelor altor impozite şi taxe.

Cheltuielile autorităţilor locale şi cele ale autorităţilor municipale reprezintă aproape două treimi din totalul cheltuielilor publice pe consum şi investiţii din Finlanda. 

Marea masa a sumelor destinate cheltuielilor provin din furnizarea serviciilor de bază, precum serviciile sociale şi de sănătate, serviciile culturale şi de învăţământ, prezervarea infrastructurii şi protecţia mediului. 

Sursele de finanţare locală sunt: impozitele, transferurile din partea Guvernului şi taxele. 

Autorităţile locale percep un impozit local pe venit şi un impozit pe proprietăţile imobiliare. În plus, ele primesc anual o cota parte din încasările rezultate din impozitele pe beneficiile societăţilor. 

Fiecare autoritate locală decide independent asupra nivelului de impozitare a veniturilor. 

Împrumuturile, atât de pe piaţa internă de capital, cât şi de pe cea externă, sunt contractate, de regulă, în vederea investiţiilor. 

Finanţarea de la bugetul de stat este destinată acoperirii cheltuielilor cu exercitarea atribuţiilor impuse autorităţilor locale prin lege. Aceste sume variază în funcţie de numărul de locuitori, structura demografică şi numărul utilizatorilor de servicii. Tot în acest sistem de finanţare de la bugetul de stat este inclusă şi recorelarea fiscală. 

Contabilitatea municipalităţilor este ţinută în conformitate cu legea contabilităţii şi ea trebuie să cuprindă declaraţii financiare care să conţină situaţia veniturilor, bilanţul contabil şi un raport asupra operaţiunilor financiare. 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

BIBLIOGRAFIE

 

Iulian Văcărel, Finanţe publice, Editura Didactică şi Pedagogică, Bucureşti, 2000.

Tatiana Moşteanu, Finanţe, buget, editura Economică, Bucureşti, 2001.

Louis Trotabas, Jean- Marie Cotteret, Droit budgétaire et comptabilité publique, Dalloz, Paris, 1972.

 

Franţa, Senat, Rapport d’information 289(2002-2003): La révision constitutionnelle et la future loi organique relative a l’autonomie financière des collectivités territoriales.

Franţa, Projet de loi des finances pour 2003. Effort financier de l’Etat en faveur des collectivités locales.

Italia, Piero Giarda, Intergovernmental Fiscal Relations in Italy, noiembrie, 2000.

Spania, Julio Vinuela, Fiscal Decentralization in Spain. 

Marea Britanie, Department of the Environment, Transport and the Regions, Modernising Local Government Finance: A Green Paper, septembrie 2000.

Marea Britanie, Office of the Deputy Prime Minister, Links Between the Finance and Non–finance Elements of Local Government: A Literature Review, noiembrie 2002. 

Marea Britanie, Department of the Environment, Transport and the Regions, Local Government Finance: Glossary of the Terms.

Marea Britanie, Office of the Deputy Prime Minister, A plain English guide to the Local Government Finance Settlement, ediţia a treia. 

Marea Britanie, House of Commons Library, Local Government Finance in England, Research Paper 98/106, 1 decembrie 1998. 

Marea Britanie, White Paper – Modern Local Government: In Touch with the People, iulie 1998. 

Marea Britanie, Office of the Deputy Prime Minister, Council Tax Consultation – Guidelines for Local Authorities, iunie 2002. 

Marea Britanie, Department of the Environment, Transport and the Regions, Report of the Formula Review Sub–Group, mai 2002. 

Marea Britanie, Local Government Finance Act 1992

Marea Britanie, Department of the Environment, Transport and the Regions, Business Rates–A Guide, 2001.

 

Finlanda, The Finnish Local Government Act, martie 1995.

Germania şi Belgia, Institut National des Etudes Territoriales, Rapport sur la perception de l’autonomie financière locale en Europe, octombrie, 2002.

 

PAGE  
1

